Misdaadsyfers bevestig tekort aan hulpbronne in WK – DAMitchells Plain. (Foto: Discott, Own Work, CC BY-SA 4.0 via Wikimedia Commons) Die DA sê ’n toename in kontakmisdaad en seksuele oortredings in die Wes-Kaap bevestig opnuut dat daar veels te min polisiehulpbronne en -ontplooiing in dié provinsie is. Die party sal Maandag ook ŉ besoek aan Mitchells Plain aflê waar met lede van die provinsie se veiligheidsplan, Leap, vergader sal word oor hoe misdaad in dié gebied beter bekamp kan word. Volgens die kwartaallikse misdaadstatistieke wat Vrydag deur Bheki Cele, polisieminister bekendgemaak is, het kontakmisdaad in die Wes-Kaap vergeleke met dieselfde tyd verlede jaar met 11,7% gestyg, seksuele oortredings met 16,2% en kontakverwante misdaad met 11,4%. “Dit is hierdie getalle wat ons saak verder versterk dat die SAPD in die Wes-Kaap steeds onvoldoende hulpbronne het, en onbekwaam is om die misdaad wat endemies in ons gemeenskappe geword het, te hanteer,” het Gillion Bosman, die DA se woordvoerder oor gemeenskapsveiligheid in die Wes-Kaap, gesê. “Dit het onlangs aan die lig gekom dat ongeveer 71% van ons provinsie se polisiekantore oor die afgelope vyf boekjare ’n afname ervaar het in beamptes wat toegewys is. Dit beteken daar is 804 minder polisiebeamptes by ons stasies, wat die eerste kontakpunt vir lede van ons gemeenskap is.” Maroela Media het ook vroeër berig dat die Wes-Kaap nie die aantal polisierekrute ontvang wat Cele vroeër beloof het nie. Die provinsie sal slegs 1 118 rekrute vir die huidige boekjaar ontvang, wat 1 000 minder is as waarvoor aanvanklik begroot is. Bosman sê Lingelethu-Wes, waar die ontplooiingstoekenning van 139 tot 124 gedaal het, het ’n toename van 40% in moorde ervaar, terwyl Mitchells Plain, waar die ontplooiingstoekenning van 464 tot 455 gedaal het, ’n toename van 8,6% in kontakmisdaad ervaar het. Kaapstad-Sentraal, waar die ontplooiingstoekennings van 525 tot 425 gedaal het, het die aanmeld van ernstige misdaad deur die gemeenskap met 54,2% toegeneem. Volgens Bosman is die statistieke ook aanduidend van ander uitdagings wat die provinsie in die gesig staar. “Die nasionale regering weier steeds om ’n toegewyde vuurwapenvernietigingsterrein in die provinsie te identifiseer, wat die doeltreffende en tydige verwydering van onwettige vuurwapens in ons gemeenskappe verhinder.” Bosman sê dat polisierekrute ook ŉ gebrek aan praktiese en gemeenskapsondervinding het. “Verder het meer as die helfte van speurbevelvoerders nie hul vereiste opleiding voltooi nie. Dit is hoekom die Wes-Kaapse regering bo en buite sy mandaat gaan. Die provinsiale plan vir die bevordering van wetstoepassing (Leap) het tot dusver byna R1,2 miljard gekos en die provinsie sal na verwagting ’n verdere R1,1 miljard oor die huidige mediumtermyn-begrotingsraamwerk (MTBR)-tydperk bydra. “Saam met die voorkomende maatreëls wat in die veiligheidsplan uiteengesit word, weet ons dat ons ons bes doen om ons gemeenskappe veilig te hou. Ons doen ’n beroep op die nasionale regering om die polisiëringsmodel en hoe misdaad bekamp word, ernstig te heroorweeg. Ons gemeenskappe verdien waardigheid, ŉ beter lewensgehalte en om in veilige omgewings te bly.” Tertuis Simmers, die DA se provinsiale leier in die Wes-Kaap, sal Leap-beamptes in Rocklands, Mitchells Plain, besoek om te bepaal wat nog gedoen kan word om misdaad in dié gebied te bekamp. Die Leap-program, wat gesamentlik deur die Wes-Kaapse regering en die Stad Kaapstad in ooreenstemming met die Wes-Kaapse veiligheidsplan gefinansier word, is daarop gemik om die bekamping van misdaad in die provinsie te versterk.